На другім рэйтынгавым турніры, Шанхай Мастэрс, Марк разграміў 19-гадовага Джада Трампа (5:1) і Марка Кінга (5:0), пасля чаго быў мацней за Марку Фу ў чвэрцьфінальным матчы (5:3) і ў другі раз запар дайшоў да паўфіналу на гэтым спаборніцтве, а ў 1/2 фіналу вёў у паядынку супраць Рыкі Уолдэна, які ўпершыню ў кар'еры прайшоў далей за 1/4 фіналу на рэйтынгавым узроўні, з лікам 4:1, але дазволіў праціўніку, які ў выніку атрымаў тытул на Шанхай Мастэрс, правесці камбэк і выйграць пяць фрэймаў запар, саступіўшы з лікам 4:6. У наступным матчы прэм'ер-лігі Сэлбі не прайграў ніводнай партыі 51-гадоваму Стыву Дэвісу, перамогшы з лікам 6:0, а на турніры Гран-пры абыграў Эндру Хігінсана ў першым матчы (5:0), але саступіў будучаму фіналісту Раяну Дэю ў другім раўндзе з лікам 4:5. Пасля гэтага Марк Сэлбі правёў тры астатнія матчы прэм'ер-лігі, згуляўшы ўнічыю з Роні О'Саліванам (3:3) і Джо Пэры (3:3) і перайграўшы пераможцу Гран-пры Джона Хігінса (4:2) і, такім чынам, не саступіўшы ніводнага паядынку на турніры, выйшаў у плэй-оф з першай пазіцыі. У паўфінале прэм'ер-лігі ён разграміў Стывена Хендры з лікам 5:0, выканаўшы тры соценныя серыі, аднак у вырашальным паядынку не здолеў скласці канкурэнцыю лідару сусветнага рэйтынгу Роні О'Салівану, прайграўшы з лікам 2:7. На першым турніры Трайной кароны ў сезоне і апошнім рэйтынгавым турніры ў 2008 годзе, чэмпіянаце Вялікабрытаніі, Сэлбі ў першым крузе гуляў супраць Марка Уільямса, які займаў 22-і радок у рэйтынгу. У пачатку матча англічанін лідзіраваў 3:1, але прайграў чатыры партыі запар у канцы першай сесіі, скончыўшы яе з лікам 3:5, а пасля перапынку саступаў 3:7, аднак правёў выдатную чаргу брэйкаў і зраўняў лік з серыямі ў 82, 139, 103 і 100 ачкоў, пасля чаго не сумеў утрымаць ініцыятыву і прайграў дзве апошнія партыі (7:9), вылецеўшы ў самым пачатку турніру.